
מועד קטן כט ע"א - פירוש שטיינזלץ

כציפורי בפי הוושט [כמו קשר שמוצאים בפי החבל] וקשה להוציא את החבל מהמקום בו הוא קשור, כך גם יציאת הנשמה קשה לגוף. ר' יוחנן אמר כפטירי [כקשר אוניות] שמוציאים בקושי בפי וושט.


א ואמר ר' לוי בר חיתא: הנפטר (הנפרד) מן המת, לא יאמר לו "לך לשלום" אלא "לך בשלום". ולהיפך הנפטר מן החי לא יאמר לו "לך בשלום" אלא "לך לשלום".


וראיה לדבר: הנפטר מן המת לא יאמר לו "לך לשלום" אלא "לך בשלום", שנאמר: "ואתה תבוא אל אבתיך בשלום תקבר בשיבה טובה" (בראשית טו, טו). 


הנפטר מן החי לא יאמר לו "לך בשלום" אלא "לך לשלום", שהרי דוד שאמר לאבשלום: "לך בשלום" (שמואל ב' טו, ט) סופו היה שהלך ונתלה, ולעומת זה יתרו שאמר למשה "לך לשלום" (שמות ד, יח), הלך והצליח.


ואמר ר' לוי: כל היוצא מבית הכנסת לבית המדרש, ומבית המדרש לבית הכנסת — שהולך ממצות תפילה למצות לימוד תורה, וממצות לימוד תורה למצות תפילה זוכה ומקבל פני שכינה, שנאמר: "ילכו מחיל אל חיל יראה אל אלהים בציון" (תהלים פד, ח).


ועל אותו פסוק אמר רב חייא בר אשי אמר רב: תלמידי חכמים אין להם מנוחה אפילו לעולם הבא שגם שם הם הולכים ומתעלים, שנאמר: "ילכו מחיל אל חיל יראה אל אלהים בציון", שגם כאשר הם בעולם הבא, עד אשר תבוא הגאולה באחרית הימים ויראה אלהים בציון, הולכים הם עוד מחיל אל חיל.

